**УТВЪРДИЛ:**



**ДОКЛАД**

от комплексна проверка по прилагане на екологичното законодателство

**Обект:** „Хаджийски и фамилия“ ООД, млекопреработвателно предприятие

**Дата на извършване на проверката:** 20.03.2024 г.

**Място на извършване на проверката:**  с. Градешиница, общ. Криводол, обл. Враца.

**Проверени компоненти и фактори на околната среда:**

- Води;

- Отпадъци;

**Основание за проверката:** В изпълнение на Заповед № 24/19.03.2024 г***.*** на Директора на РИОСВ - Враца, на основание чл. 154 от Закона за опазване на околната среда и Годишен план за контролната дейност на РИОСВ - Враца през 2024 г.

**Цели на проверката:**

Планов текущ контрол върху:

- Закона за опазване на околната среда;

- Закона водите;

- Закона за управление на отпадъците;

**Проверени са следните основни производствени звена, участъци и документи:**

- Производствени помещения, площадки за съхранение на отпадъци, пречиствателни съоръжения за отпадъчни води и др.

- Документи – месечни справки-декларации, платежни документи, документи за предаване на отпадъчни води на лицензирани фирми и др.

В преработвателното предприятие на дружеството се извършва преработка на сурово мляко и се произвеждат следните млечни продукти: кашкавал, сирене, извара, топени сирена и др.

***Отпадъчни води***

***Контрол по Закона за водите (обн. ДВ, бр. 67/1999г.)***

За производствени и питейно-битови нужди обектът е водоснабден от собствен подземен водоизточник – тръбен кладенец с Разрешително за водоползване № 11530346/14.02.2012 г., продължено и изменено с Решение № 2380/01.03.2018 г., издадено от директора на БДДР-Плевен. Към момента на проверката тече процедура за продължаване срока на действие на горецитираното разрешително. Производствените и битово-фекални отпадъчни води се отвеждат посредством площадкова канализацинна система в маслоуловител и трикамерна септична яма с черпател. Пречистените отпадъчни води се припомпват към подземени филтрационни полета. При необходимост от почистване утайките от септичната яма се използват услугите на външни фирми. В момента на проверката е представен документ за транспортиране на странични животински продукти (утайки от пречистване на септичната яма). Последно почистване на септичната яма е извършено май 2023 г.

При направения обход на района на млекопреработвателното предприятие не е констатирано заустване на отпадъчни води в река Огоста.

***Фактор Отпадъци***

***Контрол по Закона за управление на отпадъците (обн. ДВ, бр. 53/2012 г. с изм. и доп.) /ЗУО/ и подзаконовите нормативни актове***

Произведените млечни продукти от дружеството се пускат опаковани на пазара.

За поемане на задълженията за оползотворяване на отпадъци от опаковки, фирмата има сключен договор с колективната организация /КО/ „Екопак България“ АД, гр. София от 2005 г. и дължимата продуктова такса се заплаща към тях. Дружеството регулярно предоставя в РИОСВ – Враца Месечни справки-декларации /МСД/ за пуснатите опаковани стоки. Дължимата продуктова такса се заплаща на тримесечие, съгласно предоставена счетоводна справка по време на проверката. В момента на проверката е предоставено Копие на Удостоверение № 375 от 15.08.2005 г. с валидност до 31.12.2027 г. и МСД за м. януари 2024 г.

Негодните опаковки се събират на обособено за целта място от производствената площадка и периодично се предават на юридически лица притежаващи необходимите документи по чл. 35 от Закона за управление на отпадъци.

Битовите отпадъци се събират в 8 броя контейнери тип „Бобър“ и същите се обслужват по график от Община Криводол и се транспортират за обезвреждане чрез депониране на Регионално депо за неопасни отпадъци Монтана.

При направена справка в Национална информационна система за отпадъци /НИСО/ е установено, че дружеството няма регистрация в НИСО и не фигурира в Публичен регистър на лицата, които пускат на пазара опаковани стоки.

**Резултати и заключения за съответствие на обекта с изискванията на екологичното законодателство и последващ контрол:**

При извършената проверка е констатирано несъответствие по отношение спазване изискванията на Закона за управление на отпадъците. На управителя на дружеството е дадено предписание с посочени срок за изпълнението му. От РИОСВ – Враца  ще бъде осъществен последващ контрол относно изпълнението на даденото предписание.